CELEX: 52012PC0409
Language: mt
Date: 2012-07-24
Title: Proposta għal DEĊIŻJONI TAL-KUNSILL li tawtorizza lir-Repubblika tal-Litwanja biex tapplika miżura ta’ deroga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud

|
			
		
		
		52012PC0409
		
			Proposta għal DEĊIŻJONI TAL-KUNSILL li tawtorizza lir-Repubblika tal-Litwanja biex tapplika miżura ta’ deroga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud /* COM/2012/0409 final - 2012/0200 (NLE) */
			
				
		
		
			
			   	MEMORANDUM TA' SPJEGAZZJONI
1.           IL-KUNTEST TAL-PROPOSTA
Ir-raġunijiet għall-proposta u
l-miri tagħha
Skont l-Artikolu 395
tad-Direttiva tal-Kunsill 2006/112/KE
tat-28 ta’ Novembru 2006 dwar is-sistema komuni ta’ taxxa fuq
il-valur miżjud[1]
(minn hawn 'il quddiem “id-Direttiva dwar il-VAT”), il-Kunsill, li jaġixxi
unanimament fuq proposta mill-Kummissjoni, jista’ jawtorizza lil kwalunkwe Stat
Membru li japplika miżuri speċjali għal deroga minn dik
id-Direttiva, sabiex jissimplifika l-proċedura tal-ġbir tal-VAT jew
sabiex ma jħallix li jsiru ċerti tipi ta' evażjoni jew ta’
evitar tat-taxxa.
Permezz ta’ ittra rreġistrata
mal-Kummissjoni fit-8 ta’ Frar 2012, ir-Repubblika tal-Litwanja (minn hawn ’il
quddiem “il-Litwanja”) talbet awtorizzazzjoni biex tkompli tapplika miżura
li tagħti deroga mill-Artikolu 193 tad-Direttiva tal-VAT. 
Skont l-Artikolu 395(2) tad-Direttiva
tal-VAT, il-Kummissjoni infurmat lill-Istati Membri l-oħrajn bit-talba
tal-Litwanja, permezz ta' ittra li ġġib id-data tal-4 ta' April 2012
. B'ittra datata l-11 ta' April 2012, il-Kummissjoni nnotifikat
lil-Litwanja li hija kellha t-tagħrif kollu meqjus minnha bħala
meħtieġ sabiex tivvaluta t-talba.
Il-kuntest ġenerali
Il-gvern Litwan qed jitlob biex ikun jista’
jestendi l-applikazzjoni attwali ta’ mekkaniżmu ta’ reverse charge
fir-rigward ta’ provvisti ta’ injam mhux maħdum u provvisti minn persuni
taxxabbli li jinsabu taħt proċeduri ġudizzjali ta’ insolvenza
jew ta’ ristrutturar.
Fir-rigward tal-provvista tal-injam mhux
maħdum, il-Litwanja ġiet ikkonfrontata b’għadd konsiderevoli ta’
kummerċjanti li ma kkonformawx mal-obbligi tagħhom. In-negozji f’dan
is-settur huma spiss bejjiegħa mill-ġdid jew intermedjarji
żgħar, li spiss jgħibu mingħajr ma jkunu ħallsu
lill-awtoritajiet tat-taxxa t-taxxa li jkunu ġabru fuq il-provvisti
tagħhom iżda jħallu lill-klijenti tagħhom kont validu
għat-tnaqqis tal-VAT.
Persuni taxxabbli taħt proċeduri
ġudizzjali ta’ insolvenza jew ta’ ristrutturar spiss ma ħallsux
il-VAT li jkunu rċevew mingħand il-klijenti tagħhom lill-awtoritajiet
tat-taxxa. Madankollu, ix-xerrej jista’, bħala kummerċjant konformi,
xorta jnaqqas il-VAT li jkun ħallas.
Taħt il-mekkaniżmu tar-reverse
charge, billi jidderoga minn regola ġenerali fl-Artikolu 193 tad-Direttiva
tal-VAT, il-klijent (fil-każ li jkun persuna taxxabbli) isir responsabbli
għall-ħlas tal-VAT fuq tranżazzjonijiet domestiċi. 
Din il-miżura ta’ deroga kienet
inizjalment mogħtija bid-Deċiżjoni tal-Kunsill 2006/388/KE
tal-15 ta’ Mejju 2006 ([2])
(inkludiet ukoll il-provvisti ta’ skart u fdal ta’ ħadid u xogħol ta’
kostruzzjoni, li issa huma koperti mill-Artikolu 199 tad-Direttiva tal-VAT).
L-applikazzjoni tal-miżura ta’ deroga għal provvisti ta’ injam u
provvisti minn persuni taxxabbli taħt proċeduri ġudizzjali ta’
insolvenza jew ta’ ristrutturar ġiet estiża bid-Deċiżjoni
ta’ Implimentazzjoni tal-Kunsill 2010/99/UE tas-16 ta’ Frar 2010 ([3]).
Il-Kummissjoni tifhem li s-sitwazzjoni, li
fuqha kienet ibbażata d-deroga inizjali, għadha teżisti.
Il-Litwanja ssostni li, abbażi tar-riżultati tal-investigazzjonijiet
tat-taxxa, ingħatat prova li d-deroga kienet effettiva kemm fil-każ
ta’ provvisti ta’ injam mhux maħdum kif ukoll fil-każ ta’ provvisti
minn persuni taxxabbli li jkunu jinsabu taħt proċeduri
ġudizzjali ta’ insolvenza jew ta’ ristrutturar. Għalhekk id-deroga
għandha tingħata għal perjodu limitat ieħor.
Fil-każ li l-Litwanja tikkunsidra
estensjoni oħra tal-miżura ta’ deroga lil hinn mill-2015, għandu
jiġi ppreżentat rapport ta’ evalwazzjoni lill-Kummissjoni flimkien
ma’ dik it-talba ta’ estensjoni sa mhux aktar tard mill-1 ta’ April 2015.
Dispożizzjonijiet eżistenti
fil-qasam tal-proposta
Derogi simili li għandhom x’jaqsmu
mal-Artikolu 193 tad-Direttiva tal-VAT ingħataw lil Stati Membri
oħra.
Il-konsistenza ma’ politiki u
għanijiet oħrajn tal-Unjoni
Mhux applikabbli.
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
Konsultazzjoni mal-partijiet interessati
Mhux rilevanti.
Il-ġbir u l-użu tal-għarfien
espert
Ma kienx hemm bżonn ta’ għarfien
espert estern.
Valutazzjoni tal-impatt
Il-proposta għal Deċiżjoni
tal-Kunsill għandha l-għan li tissimplifika l-proċedura li biha
tiġi imposta t-taxxa u li tgħin fil-ġlieda kontra l-possibilità
ta’ evażjoni jew evitar tal-VAT u għalhekk għandha potenzjal
għal impatt ekonomiku pożittiv.
F'kull każ, l-impatt se jkun limitat
minħabba l-ambitu ristrett tad-deroga.
3.           L-ELEMENTI LEGALI
TAL-PROPOSTA
Sommarju tal-azzjoni proposta
Id-Deċiżjoni tawtorizza lil-Litwanja
biex tkompli tapplika miżura ta’ deroga mill-Artikolu 193 tad-Direttiva
dwar il-VAT fir-rigward tal-użu ta’ mekkaniżmu ta’ reverse charge
fil-każ ta’ provvisti tal-injam mhux maħdum u fil-każ ta’
provvisti ta’ oġġetti u servizzi minn negozji taħt
proċedura ta’ insolvenza jew ta’ ristrutturar suġġetta għal
sorveljanza ġudizzjali.
Bażi legali
L-Artikolu 395 tad-Direttiva tal-VAT.
Prinċipju tas-sussidjarjetà
Skont l-Artikolu 395 tad-Direttiva
tal-VAT, Stat Membru li jixtieq idaħħal miżuri li jagħtu
deroga mill-imsemmja Direttiva jrid jikseb awtorizzazzjoni mill-Kunsill, li
tieħu l-forma ta' Deċiżjoni tal-Kunsill. Għalhekk
il-proposta hija konformi mal-prinċipju tas-sussidjarjetà.
Prinċipju tal-proporzjonalità
Il-proposta tikkonforma mal-prinċipju
tal-proporzjonalità għar-raġunijiet li ġejjin.
Din id-Deċiżjoni tikkonċerna
awtorizzazzjoni mogħtija lil Stat Membru wara talba tiegħu stess u ma
tikkostitwixxi l-ebda obbligu.
Minħabba l-kamp ta’ applikazzjoni limitat
tad-deroga, il-miżura speċjali hija proporzjonata mal-għan
mixtieq.
L-għażla tal-istrumenti
Skont l-Artikolu 395 tad-Direttiva
tal-VAT, deroga mir-regoli komuni tal-VAT hija possibbli biss
bl-awtorizzazzjoni tal-Kunsill li jkun qiegħed jaġixxi b'mod unanimu
fuq proposta mill-Kummissjoni. Barra hekk, Deċiżjoni tal-Kunsill hija
l-iktar strument adattat ladarba tista' tiġi indirizzata lill-Istati
Membri individwali.
4.           IMPLIKAZZJONI
GĦALL-BAĠIT 
Il-proposta ma għandhiex
implikazzjonijiet fuq il-baġit tal-UE.
5.           ELEMENTI FAKULTATTIVI 
Klawżola ta’
analiżi/reviżjoni/terminazzjoni awtomatika
Il-proposta tinkludi klawżola sunset.
2012/0200 (NLE)
Proposta għal
DEĊIŻJONI TAL-KUNSILL
li tawtorizza lir-Repubblika tal-Litwanja
biex tapplika miżura ta’ deroga mill-Artikolu 193 tad-Direttiva
2006/112/KE dwar is-sistema komuni ta’ taxxa fuq il-valur miżjud
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-Artikolu 291(2)
tiegħu,
Wara li kkunsidra d-Direttiva
tal-Kunsill 2006/112/KE tat-28 ta’ Novembru 2006 dwar is-sistema komuni
ta’ taxxa fuq il-valur miżjud ([4]),
u b’mod partikolari l-Artikolu 395(1) tagħha,
Wara li kkunsidra l-proposta tal-Kummissjoni
Ewropea,
Billi:
(1)       Permezz ta’ ittra
rreġistrata mal-Kummissjoni fit-8 ta’ Frar 2012, ir-Repubblika
tal-Litwanja (minn issa ‘l quddiem “il-Litwanja”) talbet awtorizzazzjoni biex
tkompli tapplika miżura ta’ deroga mid-dispożizzjonijiet
tad-Direttiva 2006/112/KE li jirregolaw il-persuna responsabbli
għall-ħlas tat-taxxa fuq il-valur miżjud (VAT) lill-awtoritajiet
tat-taxxa.
(2)       Skont l-Artikolu 395(2)
tad-Direttiva 2006/112/KE, il-Kummissjoni infurmat lill-Istati Membri
l-oħra bit-talba li saret mil-Litwanja permezz ta’ ittra ddatata l-4 ta’
April 2012. Permezz ta' ittra ddatata l-11 ta' April 2012,
il-Kummissjoni nnotifikat lil-Litwanja li kellha l-informazzjoni kollha
neċessarja biex tqis it-talba.
(3)       Id-Deċiżjoni
tal-Kunsill 2006/388/KE tal-15 ta’ Mejju 2006 li tawtorizza lir-Repubblika
tal-Litwanja biex tapplika miżura li tidderoga mill-Artikolu 21 tas-Sitt
Direttiva 77/388/KEE dwar l-armonizzazzjoni tal-liġijiet tal-Istati Membri
dwar it-taxxi fuq id-dħul mill-bejgħ ([5]) awtorizzat lil-Litwanja inter alia li
tagħmel ir-riċevitur responsabbli għall-VAT dovuta fuq
il-provvista ta’ prodotti u servizzi fil-każ ta’ proċeduri ta’
insolvenza jew proċeduri ta’ ristrutturar li jkunu suġġetti
għal sorveljanza ġudizzjali u fuq il-provvista tal-injam. 
(4)       Id-Deċiżjoni ta’
Implimentazzjoni tal-Kunsill 2010/99/UE tas-16 ta’ Frar 2010 li tawtorizza
lir-Repubblika tal-Litwanja biex testendi l-applikazzjoni ta’ miżura ta’
deroga mill-Artikolu 193 tad-Direttiva 2006/112/KE dwar is-sistema komuni ta’
taxxa fuq il-valur miżjud ([6])
estendiet l-applikazzjoni tal-miżura ta’ deroga msemmija.
(5)       L-investigazzjonijiet
tat-taxxa u l-analiżi mwettqa mill-awtoritajiet tat-taxxa fil-Litwanja wrew
kemm kienet effettiva l-miżura ta’ deroga inkwistjoni.
(6)       Il-Kummissjoni tifhem li
s-sitwazzjoni legali u fattwali li kienet iġġustifikat
l-applikazzjoni kurrenti tal-miżura ta’ simplifikazzjoni kkonċernata
ma nbidlitx u għadha teżisti. Għalhekk il-Litwanja għandha
tkun awtorizzata biex tapplika l-miżura matul perjodu limitat ieħor.
(7)       Fil-każ li l-Litwanja
tikkunsidra estensjoni oħra tal-miżura ta’ deroga lil hinn mill-2015,
għandu jiġi ppreżentat rapport ta’ evalwazzjoni lill-Kummissjoni
flimkien ma’ dik it-talba ta’ estensjoni sa mhux aktar tard mill-1 ta’ April
2015.
(8)       Id-deroga mhux ser ikollha
impatt negattiv fuq ir-riżorzi proprji tal-Unjoni Ewropea mill-VAT, 
ADOTTA DIN ID-DEĊIŻJONI: 
Artikolu 1
L-Artikolu 2 tad-Deċiżjoni
2010/99/UE jinbidel b’dan li ġej:
'Artikolu 2
Din id-Deċiżjoni għandha
tieħu effett fil-jum tan-notifika tagħha.
Hi għandha tapplika mill-1 ta’ Jannar
2013 sal-31 ta’ Diċembru 2015. Kull talba għal estensjoni
tal-miżura stipulata f’din id-Deċiżjoni għandha titressaq
lill-Kummissjoni sa mhux aktar tard mill-1 ta’ April 2015 u għandha
tiġi akkumpanjata b’rapport li jinkludi analiżi tal-applikazzjoni ta’
din il-miżura.’ 
Artikolu 2
Din id-Deċiżjoni hi indirizzata
lir-Repubblika tal-Litwanja.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 347, 11.12.2006, p. 1.
[2]               ĠU L
150, 3.6.2006, p. 13–14 
[3]               ĠU L
45, 20.2.2010, p. 10–11 
[4]               ĠU L
347, 11.12.2006, p. 1.
[5]               ĠU L
150, 3.6.2006, p. 13–14 
[6]               ĠU L
45, 20.2.2010, p. 10–11